|  |
| --- |
| SEMMELWEIS EGYETEM |
| ***Baráti Köre*** |
| H-1085 Budapest, Üllői út 26.  Tel./Fax: +36 1 210-2930/56385  E-mail: [baratikor@semmelweis-univ.hu](mailto:baratikor@semmelweis-univ.hu)  Honlap: baratikor.semmelweis.hu |



*A Semmelweis Egyetem Baráti Köre elnökének 2016. évi tájékoztató körlevele.*



Méltó megemlékezések sorozata egyetemünkön

a Semmelweis-emlékévben a Baráti Kör részvételével!

**KEDVES TAGTÁRSUNK, BARÁTUNK!**

Nagyrabecsüléssel és barátsággal kívánjuk, hogy

a 2016-os év

EREDMÉNYEKBEN, ÖRÖMÖKBEN

gazdag esztendő legyen ÖN és SZERETTEI számára**!**

***Szívből jövő hálával köszönjük, hogy az elmúlt évben tagságával és/vagy más úton támogatta a Baráti Kör sokrétű tevékenységét!***

***Ez évben is nagyon kérjük szíves támogatását!***

E levélben ismertetjük a Kör **2015. évi eredményeit**, valamint **2016. évi terveinket** azzal a reménnyel, hogy ezek örömeiben Ön is készséggel osztozik velünk és részt vállal következő programjaink megvalósításában.

Nyilvánvaló, a Baráti Kör csupán akkor tudja sikeresen fenntartani, s újabbakkal gyarapítani értékteremtő tevékenységét, **ha Ön támogatja a Kört** a rendezvények látogatásával, a Semmelweis Egyetem értékes hagyományainak ápolásával, új hazai és külföldi tagok toborzásával, adományozók szervezésével, s nem utolsósorban adománnyal *(további információ az utolsó oldalon található\*)*. Ön is büszke lehet arra, hogy évről-évre **öt különböző, ma már közismert, pályázható Baráti Kör díjjal** **segítjük,** serkentjük elitteljesítményre **az egyetemi ifjúságot!** A legutóbbi években, közgazdasági okoknál fogva, sajnos *csökkent a bevételünk,* így csak akkor tudjuk folytatni az eddigi szinten az ifjúsági programokat, ha e csökkenő tendenciát megfordítjuk. A Kör hatékonyságának elengedhetetlen feltétele az is, hogy tovább növeljük tagjaink létszámát, s **Ön segítsen a tagtoborzásban**. Hangsúlyozzuk, hogy **életkorra és foglalkozásra való tekintet nélkül tagjaink soraiba várjuk** mindazokat, akik bármilyen okból szimpatizálnak célkitűzéseinkkel, s a Semmelweis Egyetemmel. **Az egyetemistákat is!** *Jelentkezési lap letölthető az internetes honlapunkról (*[*baratikor.semmelweis.hu*](http://www.baratikor.sote.hu/)*), de kérhető – befizetési csekkel együtt* – közvetlenül is e-mailen ([baratikor@semmelweis-univ.hu](mailto:baratikor@semmelweis-univ.hu)) vagy telefonon (210-2930/56385) Halász Andrea munkatársunktól. A Baráti Kör aktív taglétszáma meghaladja a hatszáz főt, a túlnyomó többség támogatja tevékenységünket évi tagdíjjal, sokan azt jelentősen meghaladó összeg adományozásával, valamint társadalmi munkával. **Mindezt baráti szeretettel köszönjük**!

**1.) *Emlékezetes sikerrel tartottuk meg hagyományos kulturális-tudományos klubösszejöveteleinket 2015-ben is, hangsúlyt helyezve Semmelweis Ignác emlékezetére.*** Élményt adó prezentációkkal tiszteltek meg bennünket **felkért kiváló előadók, akiknek ezúton külön kifejezzük köszönetünket.**

*E rendezvények évi programját kronológiai sorrendben a következőkben foglaljuk össze (honlapunkon is megtekinthető):*

* Január 28*.*: Prof. Dr. *Rosivall László* *„A Semmelweis-kehely”;*Prof.Dr. *Wenger Tibor*  *„Babits Mihály betegségei. Különös tekintettel életének utolsó három évére”;* közreműködött: Dr. *Lutter Imre* előadóművész, a Magyar Versmondók Egyesületének elnöke
* Február 25*.*:Dr. *Németh Zsolt* egyetemi docens, dékánhelyettes *„Mit keres egy általános orvos a szájsebészeten?”;* Dr. *Döbrentey Zsolt* klinikai gyakornok  *„Esztétikus restaurációk a fogászatban”* (Fogorvosi Tagozat)
* Március 25.: Prof. Dr. *Rosivall László „Semmelweis Ignác a klinikai kórélettan úttörője”;* Prof. Dr. *Kelemen Zsolt* *„Tiszteletadás a magyar hősi halott orvosok emlékének”;* Prof. Dr. *Jobbágy Ákos* oktatási rektorhelyettes (BME) *„Egészségügyi mérnökképzés mesterfokon a Semmelweis Egyetemmel közösen”*
* Április 29.: Prof. Dr. *Romics Imre „Semmelweis-emlékek a Kárpát-medencében”;* Dr. *Némedy Edit* *„Dr. Balázs Dezső és adománya”;* Prof. Dr. *Gál János* klinikai rektorhelyettes *„Oxfordi katedra helyett Semmelweis klinika”*
* Május 27.: Dr. *Tárnoki Ádám Domonkos* tanársegéd és Dr. *Tárnoki Dávid László* tanársegéd (a Baráti Kör díjazottjai) *„Újdonságok a mellkas képalkotásában”;* *Kahlichné* Prof. Dr*. Simon Márta „Száz éves a védőnői szolgálat”*
* Szeptember 30.: *Szluka Péter* mb. igazgató, *Kiss Annamária* osztályvezető *„Művek Semmelweistől és Semmelweisről. A Központi Könyvtár sorozatának és időszakos kiállításának bemutatása”;* Prof. emer. Dr. *Lozsádi Károly „Szívkatedrális a gótikában”*
* Október 28.: Dr. *Varjú Imre* tudományos munkatárs (a Baráti Kör Doktorandusz Kiválósági Díjasa, 2014) *„Fehérvérsejtek szerepe a trombolízisben”;*

Prof. Dr. *Ferdinandy Péter* intézetigazgató *„A farmakológia és farmakoterápia tradíciója és perspektívái a Semmelweis Egyetemen.*

**Az ún. „egyéb” programjainkat 2015-ben gazdagították a Semmelweis Emlékév eseményei, melyek egy jelentős részében a Baráti Kör is részt vett az Emlékbizottsággal együttműködve, illetve annak meghívására**

Január 13.:*Semmelweis emlékséta a Semmelweis Egyetemen* (Emlékbizottsággal és Alumni Iroda vezetőjével, Horosz Áronnal együttműködve)

Március 13.: *Dr. Balázs Dezső és Walter Julianna, valamint a Korányi F. Tudományos Fórum pályázati díjak átadása*(Dr. Némedy Edit és a BK elnöke)

Május 13.: *Semmelweis emlékséta Pesten és Budán* (Emlékbizottsággal és Alumni Irodával együttműködve)

Augusztus 13.: *Semmelweis Ignác hamvai nyughelyének koszorúzása* (Dr. Táncos László és a BK elnöke)

November 4.: *Magyar Orvos Hősi Halottak Emlékművének koszorúzása* a Baráti Kör, valamint a Semmelweis Egyetem nevében is rektori felkérésre (Prof. emer. Dr. Anderlik Piroska és Prof. Dr. Rosivall László)

November 18.: *Emlék-szimpózium Semmelweis Ignác tiszteletére, 150 évvel halála után* (Emlékbizottság és MTA Orvosi Tudományok Osztálya, MTA Székház, BK tagsága is meghívást kapott)

November 21.: *Kiváló Doktorandusz-díjak átadása* (Dies Academicus,

Dr. Némedy Edit és a BK elnöke)

December 8.: *Kerpel Tehetséggondozó Program* díjainak átadása (KTP elnöke)

December 8.: *Semmelweis Emlékév Záróünnepsége* (Emlékbizottság, I. Sz. Szülészeti és Nőgyógyászati Klinika, BK tagsága is meghívást kapott).

**2.)** **2016. folyamán is igényes és gazdag program vár ránk.** Felkért előadóink nevét ABC sorrendben, előadásaikat *előzetes címmel* soroljuk fel:

**Nagyelőadás programok terve 2016-ban**

* Dr. Bartha Károly egyetemi docens, FOK oktatási dékánhelyettes (Fogorvosi Tagozat, február 24.) *„Fluoridok alkalmazása a fogászati prevencióban egykor és ma”*
* Prof. Dr. Benyó Zoltán igazgató *„A Klinikai Kísérleti Kutató- és Humán Élettani Intézet sorsa”*
* Csáky Pál (Szlovákia), a program előkészületben *„Szlovákiai és magyarországi egyetemek közötti kapcsolatok”*
* Dr. Gaál Péter egyetemi docens, dékán *„Lendületben az SE Egészségügyi Közszolgálati Kar”*
* Prof. Dr. Józsa János, a BME rektora *„A BME és a Semmelweis Egyetem kutatási és oktatási együttműködése”*
* Prof. emer. Dr. Kendrey Gábor *„Az Alma Matertől az Alma Materig”*
* Dr. Kiss László (Szlovákia) *„Az elsők legjobbjai: Chernyei János, Haidenreich Lajos és Stipsics Ferdinánd Nagyszombatban végzett doktorok emlékezete”*
* Prof. Dr. Mernyei Mária *„Egy magyar orvosnő Japánban”*
* Prof. emer. Dr. Monos Emil *„A magyar élettani tudományok öröksége”*
* Morshedzadeh , az Iráni Iszlám Köztársaság budapesti nagykövete *„Semmelweis Ignác és Ibn Szína (Avicenna) iráni szemmel”*
* Prof. emer. Dr. Nagy Zoltán *„A Lipótmezőtől az Amerikai útig”*
* Prof. emer. Dr. Palkovits Miklós *„Óceánon átívelő tudományos kutatás”*
* Prof. emer. Dr. Réthelyi Miklós *„ Az UNESCO Magyar Nemzeti Bizottság küldetése”*
* Dr. Szász Károly kancellár *„Egyetemünk a kancellár szemszögéből”*
* Prof. Dr. Szél Ágoston rektor *„A Semmelweis Egyetem jövője”*
* Prof. Dr. Tóth Miklós, korábbi TF dékán *„Utam a TF dékánságig”*
* Prof. Dr. Várady Zoltán *„A SOTE-tól a Frankfurti Vénaklinikáig”*
* Prof. Dr. Wéber György igazgató *„Műtéttan most és 150 évvel ezelőtt”.*

**Rövid programok terve 2016-ban**

* Dr. Herczegh Anna egyetemi tanársegéd (Fogorvosi Tagozat, február 24.) *„A fogászati prevenció mikrobiológiai vonatkozásai”*
* Kathy-Horváth Lajos hegedűművész *„Improvizációk”*
* Dr. Martikány István főmérnök *„Az audiológia mérnök szemmel egyetemünkön*”
* Dr. Oláh Dániel igazgató, Alumni Igazgatóság *„Új időknek új szavai – A Semmelweis Alumni Igazgatóság modernizálása”*
* Papp János színművész *„Versek”*
* Dr. Pataki Gergely sebész és plasztikai sebész szakorvos *„Magyar alapítású plasztikai sebészeti misszió Bangladesben”*
* Dr. Rákóczi Katalin *„A ’Semmelweis: Die Aetiologie …’ újabb magyar fordítása - 2012”*
* Prof. Dr. Vincze János *„A Dr. Johan Béla szobor története”*
* A Baráti Kör által díjazott PhD és graduális hallgatók *rövid szakmai, ill. kulturális prezentációi*

***„A Semmelweis Egyetem Baráti Körének* *első negyedszázada az Egyetemért”*** címmel könyv készül a Baráti Kör fennállásának 25. évfordulója alkalmából,

bemutatása ez évben várható *(Semmelweis Kiadó)***. S**zerkesztők: *Dr. Molnár László, Prof. emer. Dr. Donáth Tibor*. **Rendkívüli, 50 eFt, illetve azt meghaladó adomány** felajánlását tették: *Prof. emer. Dr. Anderlik Piroska,* *Dr. Farkas Julianna és családja, Prof. emer. Dr. Fekete György, Prof. Dr. Schmidt Péter, Prof. emer. Dr. Süveges Ildikó és Prof. Dr. Szél Ágoston.* **További adományokra is számítunk,** az adományozók nevét felsoroljuk a könyv köszönetnyilvánításában.

**3.) Az egyetemi ifjúság támogatására,** mint fentebb írtuk, 2015-ben is kiemelt hangsúlyt helyeztünk

* A  *Dr. Balázs Dezső és Walter Julianna pályázat keretében 110.000 Ft-os* díjat nyertek: *Dr. Ács Balázs* PhD-hallgató (II. Sz. Patológiai Intézet) a 2015. június 27-28. között Rovinjban megrendezett 30. Adriatic Society of Pathology Meeting-en részvételi támogatásként, valamint *Dr. Cseh Domonkos* PhD-hallgató (Klinikai Kísérleti Kutató- és Humán Élettani Intézet) a 2015. áprilisában, Párizsban megvalósuló tanulmányútjának támogatására
* A Baráti Kör vezetősége ebben az évben is odaítélt egy további ifjúsági díjat. A Semmelweis Egyetem kollégiumainak főigazgatója, Dr. Godó Ferenc kezdeményezésére a *Baráti Kör 120.000 Ft-tal jutalmazta a Korányi Frigyes Tudományos Fórum kiváló teljesítményt nyújtó diákszereplőit.* A díjakat igazoló emléklapokat a Semmelweis Egyetem március 14-i ünnepségén adtuk át

(Dr. Némedy Edit és a BK elnöke)

* *A Baráti Kör Doktorandusz Kiválósági Díjainak* (*150, illetve 100 eFt*) átadására 2015. november 21-én, a hagyományos egyetemi Dies Academicus ünnepi szenátusi ülés keretében került sor (Dr. Némedy Edit és a BK elnöke). *Dr.Ujma Przemyslaw Péter* kutatómunkáját a Mentális Egészségtudományi Doktori Iskola hallgatójaként végzi (témavezető Dr. Bódizs Róbert). A „The Journal of Neuroscience” folyóiratban megjelent tanulmányukban igazolták, hogy nőkben az alvási orsók amplitudója és időtartama bizonyos agyi régiókban pozitív korrelációt mutat az intellektuális teljesítménnyel, míg a férfiakban ez az összefüggés nem mutatható ki. *Dr. Rencz Fanni* a Klinikai Orvostudományok Doktori Iskola hallgatója (témavezető Dr. Brodszky Valentin). A „British Journal of Dermatology” című folyóiratban megjelent közleményükben a pemphigusnak az életminőségre kifejtett hatásaival kapcsolatos megfigyelések meta-analízisét végezték el.
* *A Kerpel-Fronius Ödön díjat* a Semmelweis Egyetem Kerpel-Fronius Ödön Tehetséggondozó Tanácsa, a Semmelweis Egyetem Baráti Köre *50-50 eFt*-os támogatásával *Kellermayer Dalmának* és *Huszár N. Istvánnak* ítélte oda kiemelkedő tanulmányi, szakmai és közéleti tevékenységük elismeréseképpen. A díjak átadására 2015. december 8-án a Kerpel Tehetségnapon, ünnepélyes keretek között került sor (Prof. Dr. Szabó Attila, a Tehetséggondozó Tanács titkára).

**4.)** ***A Baráti Kör ifjúsági díjait 2016-ban ismét öt ágon kívánjuk meghirdetni! Ezek:***

* A hagyományos *Dr. Balázs Dezső és Walter Julianna* *ifjúsági pályázat:* 120-100-80 eFt-os díjak
* Az *egyetemi testnevelés támogatása:* 250 eFt
* Összesen 300 eFt díjazás *kiváló doktorandusz (PhD) hallgatók jutalmazására* – a Semmelweis Egyetem Doktori Tanácsával együttműködve
* A Kerpel-Fronius Tehetséggondozó Program támogatása 2x50 eFt-os *Kiválósági Díjjal* – együttműködés a Kerpel-Fronius Program Tanáccsal
* A Korányi Frigyes Tudományos Fórum *kiváló teljesítményt nyújtó diákszereplőinek jutalmazása:* összesen 120 eFt – a Fórum zsűrijének javaslata alapján.

**5.)** A ***Semmelweis Nap*** egyetemi ünnepség keretében, a Baráti Kör képviselői – Prof. *Dr. Rosivall László és a BK elnöke -* *koszorút helyeztek el* *a belső telepi Semmelweis szobor előtt.* 2016-ban szintén tervezzük a koszorúzást.

**6.)** Az alapszabályunkat követve, 2015-ben is megtartottuk a Baráti Kör két ***Vezetőségi és Felügyelő Bizottsági ülését*** (05. 27. és 10. 28.). A*K****özgyűlést*** a Semmelweis-év főrendezvényei miatt 2016. 01. 27.-ére halasztotta a Vezetőség (a Meghívó csatolva).

**7.) *Internetes honlapunk***(baratikor.semmelweis.hu) működtetése*, gyarapítása* továbbra is töretlen. Ez az *internetes portál* nélkülözhetetlen hírmédiánk. A *Friss hírek* mellett értékápoló és értékfeltáró adatbázisok gyűjteménye is ez, folyamatosan gyarapítjuk. A Körrel kapcsolatos általános tájékoztatás (*Vezetőség, Történet, Alapszabály, Belépési nyilatkozat*) és naprakész új információk mellett hozzáférhető a rektorok, a dékánok, az első tanszékvezetők, illetve intézetigazgatók, valamint a Kör elnökeinek *Galériája* (kétszáz felett a portrék-életrajzok száma), továbbá számos egyetemi szervezeti egységünk *elektronikus múzeuma (újabban kiegészítve történeti kronológiáikkal) és* sok, elhangzott *értékes előadás* képekkel gazdagon dokumentált, szerkesztett változata. *Dr. Molnár László* (Központi Levéltár vezetője, a *BK titkára*) és *Dr. Kovács Éva* (Nyelvi Kommunikációs Központ igazgatója) irányításával, *Árva-Tóth Réka* informatikus közreműködésével tovább folytatjuk a Galéria adatainak bővítését is, valamint angol változatának fejlesztését (az angol nyelvű *Dékánok* galériája már megnyílt).

**8.)** ***A Semmelweis Egyetem*** újság továbbra is fontos „szócsöve” a Baráti Körnek. A Szerkesztőbizottság tiszteletbeli elnöke *Prof. emer. Dr. Donáth Tibor és Urbán Beatrice* olvasószerkesztő, valamint a Szerkesztőség munkatársai fokozott figyelemmel gondozzák híreinket, beszámolóinkat. Minden klubtalálkozón díjtalanul hozzá lehet jutni a lap legújabb példányaihoz, elektronikus változata pedig elérhető az interneten honlapunk révén is ([baratikor.semmelweis.hu](http://www.baratikor.sote.hu/), „Kapcsolatok” menüpont).

**9.)** Továbbra is nyitottak maradunk, hogy ápoljuk, fejlesszük a ***kapcsolatokat hazai és külföldi társaságokkal, intézményekkel, szervezetekkel,***így a társegyetemekkel, a Magyar Orvostörténelmi Társasággal, a Semmelweis Orvostörténeti Múzeum, Könyvtár és Levéltárral, a Magyar Orvosok Nemzetközi Akadémiájával (WHMA), a Düsseldorfi Semmelweis Társasággal, az Amerikai-Magyar Orvosszövetséggel (HMAA), a Finn-Magyar-Észt Orvos Társasággal.

Egyetemünk ***Alumni Igazgatóságával*** (új igazgatója: *Dr. Oláh Dániel*) tovább folytatódik az élő együttműködés. Egyeztetjük és saját hírfelületeinken (honlap, e-mail) együtt hirdetjük pl. a következőket: *Baráti Kör összejövetelei, Alumni kulturális programjai, Alumni kirándulásai*. Fentebb is említettük: a *Semmelweis-emlékév alkalmából, közösen szerveztünk történelmi emléksétákat* egyetemünkön belül és kívül.


**10.)** A Baráti Kör programjainak megvalósításához nélkülözhetetlen forrás a ***rendszeres szolgáltatások biztosítása az Egyetem intézményei részéről – mindezekért hálás köszönetünket fejezzük ki,*** személy szerint a következőknek is:

*Prof.* *Dr. Szél Ágoston* *rektor* és közvetlen munkatársai, *Dr. Szász Károly kancellár* és közvetlen munkatársai, *Aknai Károlyné* pénztáros, *Dr.* *Kovács Éva* a Nyelvi Kommunikációs Központ igazgatója és tanártársai, *Hegedűs Judit* az EOK gazdasági igazgatója és munkatársai, *Dr. Molnár László* a Központi Levéltár vezetője és munkatársai, *Dr. Táncos László* a Semmelweis Kiadó igazgatója és munkatársai.

E helyen is ***köszönetet mondunk mindazoknak, akik a minimum tagdíj feletti befizetésekkel támogatták, illetve támogatják közös céljaink megvalósítását, s ezt továbbra is kérjük 2016-ban!***

***Újévi jókívánságainkat megerősítve, szeretettel várjuk a személyes találkozásokat Önnel, szeretteivel, munkatársaival, barátaival a Kör rendezvényein!***

***Baráti üdvözlettel a Kör Vezetőségének minden tagja nevében,***



Budapest, 2016. január 4. Prof. emer. Dr. Monos Emil,

a Baráti Kör elnöke.

\* *A Baráti Kör működésének fenntartása – az Egyetem által nyújtott támogatás mellett – a tagság által fizetett tagdíj, illetve adományok segítségével történik. A tagdíj címén javasolt támogatás összege magyar állampolgárságú aktív dolgozók esetében legalább 1500Ft/év, nyugdíjasok és egyetemi hallgatók esetében pedig legalább 500Ft/év.*

*Külföldön élő aktív dolgozó tagjainknak legalább 50 USD/év, nyugdíjas tagok esetében pedig 20USD/év, illetve a megfelelő forint, vagy euro összegű tagdíj javasolt. A befizetés külföldről történhet levélben küldött személyi csekk révén „Semmelweis University Alumni Association – Baráti Kör” megjelöléssel; banki átutalás esetén pedig az alábbi címre:*

*Magyar Külkereskedelmi Bank Zrt. (1056 Budapest, Váci utca 38.)*

*SOTE Baráti Kör (1085 Budapest, Üllői út 26.)*

*Számlaszám: 10300002-20314006-00003285*

*(SWIFT-kód: MKKB HU HB)*

*(IBAN szám: HU09 1030 0002 2031 4006 0000 3285)*